CELEX: 32017R1170
Language: el
Date: 2017-06-26 00:00:00
Title: Εκτελεστικός κανονισμός (ΕΕ) 2017/1170 της Επιτροπής, της 26ης Ιουνίου 2017, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

1.7.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 170/59
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1170 ΤΗΣ ΕΠΙΤΡΟΠΉΣ
      της 26ης Ιουνίου 2017
      σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:
      
                  (1)
               
               
                  Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
               
            
                  (2)
               
               
                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
               
            
                  (3)
               
               
                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.
               
            
                  (4)
               
               
                  Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
               
            
                  (5)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη 1 του πίνακα που περιλαμβάνεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη 2 του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 26 Ιουνίου 2017.
         
            
               Για την Επιτροπή,
            
            
               εξ ονόματος του Προέδρου,
            
            Stephen QUEST
            
               Γενικός Διευθυντής
            
            
               Γενική Διεύθυνση Φορολογίας και Τελωνειακής Ένωσης
            
         
      
      
         (1)  ΕΕ L 269 της 10.10.2013, σ. 1.
      
         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
         ΠΑΡΑΡΤΗΜΑ
         
                     Περιγραφή των εμπορευμάτων
                  
                  
                     Κατάταξη (κωδικός ΣΟ)
                  
                  
                     Λόγοι
                  
               
                     (1)
                  
                  
                     (2)
                  
                  
                     (3)
                  
               
                     Συμπαγής συσκευή (αποκαλούμενη «παλμικό οξυγονόμετρο») που λειτουργεί με ηλεκτρική στήλη (μπαταρία) και τοποθετείται στο δάκτυλο, η οποία συνδυάζει ηλεκτρονικό επεξεργαστή, ένα ζεύγος διόδων φωτοεκπομπής (LED), μια φωτοδίοδο και μια οθόνη LED (με διάφορους τρόπους απεικόνισης). Η συσκευή επίσης είναι εξοπλισμένη με ένδειξη χαμηλής φόρτισης της μπαταρίας, λειτουργία συναγερμού σε περίπτωση υψηλής ή χαμηλής συχνότητας παλμών ή οξυγόνου του αίματος, καθώς και έναν συνδετήρα (κλιπ) που επιτρέπει την εφαρμογή της στο δάκτυλο.
                     Χρησιμοποιείται ως μη επεμβατική μέθοδος σε πρόσωπα για την παρακολούθηση του επιπέδου οξυγόνου και τη μέτρηση του σφυγμού μέσω οπτικής ακτινοβολίας. Μετά την εφαρμογή της συσκευής στο δάχτυλο του ασθενούς, οι LED εκπέμπουν δύο διαφορετικά μήκη κύματος φωτός διαμέσου του δακτύλου τα οποία καταλήγουν σε φωτοδίοδο. Η συσκευή μετρά τη μεταβολή της απορρόφησης σε καθένα από τα μήκη κύματος και εν συνεχεία προσδιορίζει/υπολογίζει τον κορεσμό σε οξυγόνο και τον καρδιακό ρυθμό.
                     Μπορεί να χρησιμοποιηθεί στην επαγγελματική ιατρική, καθώς και στην έρευνα, τον αθλητισμό, τις επιχειρήσεις κ.λπ. (για παράδειγμα, σε θαλάμους οξυγόνου, ακραία ορειβασία σε ατμόσφαιρα χαμηλής περιεκτικότητας σε οξυγόνο, καταδύσεις σε μεγάλο βάθος· από πιλότους, πυροσβέστες, αστροναύτες κλπ.).
                     Βλ. εικόνα (*1).
                  
                  
                     9018 19 10 
                  
                  
                     Η κατάταξη διέπεται από τους Γενικούς Κανόνες 1 και 6 για την ερμηνεία της συνδυασμένης ονοματολογίας, και από το κείμενο των κωδικών ΣΟ 9018 , 9018 19  και 9018 19 10 .
                     Η συσκευή εμπίπτει στο πεδίο εφαρμογής της κλάσης 9018  που καλύπτει ευρύ φάσμα οργάνων και συσκευών οι οποίες, στη μεγάλη πλειονότητα των περιπτώσεων, χρησιμοποιούνται μόνο στην επαγγελματική πρακτική για την πρόληψη ή τη θεραπεία ασθενείας ή για εγχειρίσεις, κ.λπ. Τα όργανα και οι συσκευές που κατατάσσονται στη συγκεκριμένη κλάση μπορούν να είναι εξοπλισμένα με οπτικές διατάξεις· μπορούν επίσης να κάνουν χρήση ηλεκτρικής ενέργειας (βλ. επίσης τις Επεξηγηματικές Σημειώσεις του Εναρμονισμένου Συστήματος για την κλάση 9018 ). Η συσκευή αυτού του είδους μπορεί μεν να χρησιμοποιείται από μη επαγγελματίες, ωστόσο είναι είδους που χρησιμοποιείται για ιατρικούς σκοπούς καθώς παρέχει πληροφορίες σχετικά με τις «ζωτικές λειτουργίες του οργανισμού» οι οποίες μπορεί να χρειαστεί να αναλυθούν περαιτέρω από επαγγελματίες.
                     Ως εκ τούτου, αποκλείεται η κατάταξη στην κλάση 9027  ως όργανα και συσκευές για αναλύσεις φυσικές ή χημικές που χρησιμοποιούν τις οπτικές ακτινοβολίες.
                     Συνεπώς, πρέπει να καταταχθεί στον κωδικό ΣΟ 9018 19 10  ως όργανα και συσκευές που χρησιμοποιούνται στις ιατρικές επιστήμες, συσκευές παρακολούθησης για την ταυτόχρονη παρακολούθηση και ανάλυση δύο ή περισσοτέρων παραμέτρων.
                  
               
            
         
            (*1)  Η εικόνα έχει αποκλειστικά ενημερωτικό σκοπό.